"อดิศร เสริมชัยวงศ์"นั่งซีอีโอแบงก์ซีไอเอ็มบีคนใหม่
กลุ่มซีไอเอ็มบีประกาศแต่งตั้ง ซีอีโอคนใหม่ ธนาคาร ซีไอเอ็มบี ไทย เปลี่ยนแปลงเพื่อเสริมสร้างความแข็งแกร่งของเครือข่ายในประเทศไทย
21 ต.ค. 2562

กลุ่มซีไอเอ็มบีประกาศแต่งตั้ง ซีอีโอคนใหม่ ธนาคาร ซีไอเอ็มบี ไทย เปลี่ยนแปลงเพื่อเสริมสร้างความแข็งแกร่งของเครือข่ายในประเทศไทย
วันนี้ กลุ่มซีไอเอ็มบี (“ซีไอเอ็มบี” หรือ “กลุ่มฯ”) ประกาศแต่งตั้งนายอดิศร เสริมชัยวงศ์ ดำรงตำแหน่งกรรมการผู้จัดการใหญ่และประธานเจ้าหน้าที่บริหาร ธนาคาร ซีไอเอ็มบี ไทย จำกัด (มหาชน) (“ธนาคาร” หรือ “ซีไอเอ็มบี ไทย”) โดยมีผลตั้งแต่วันที่ 19 ตุลาคม 2562 เป็นต้นไป นับเป็นส่วนหนึ่งของกลยุทธ์ระยะยาวในการดูแลให้เครือข่ายของกลุ่มฯในฐานะกลุ่มการเงินชั้นนำระดับอาเซียนดำเนินธุรกิจได้อย่างแข็งแกร่งต่อเนื่อง ท่ามกลางสภาวะแวดล้อมทางธุรกิจที่ท้าทายและเปลี่ยนแปลงอย่างรวดเร็ว ทั้งนี้ นายอดิศรจะดำรงตำแหน่งต่อจากนายกิตติพันธ์ อนุตรโสตถิ ซึ่งครบวาระการดำรงตำแหน่งดังกล่าว
นายอดิศรเข้าร่วมงานกับกลุ่มซีไอเอ็มบีมาเป็นระยะเวลา 7 ปี เป็นผู้มีประสบการณ์สูงในด้านการเงินการธนาคาร ทั้งการบริหารสินทรัพย์/การลงทุน การบริหารความมั่งคั่ง ธุรกิจรายย่อยและช่องทางการขาย ทั้งตลาดภายในประเทศและภูมิภาค นายอดิศรจะเข้ามาสานต่อพลังการขับเคลื่อนปรับเปลี่ยนองค์กรและต่อยอดความสำเร็จของโครงการ Fast Forward ที่ซีอีโอคนเดิมได้ริเริ่มและดำเนินการคืบหน้ามาอย่างต่อเนื่อง
ก่อนได้รับการแต่งตั้งครั้งนี้ นายอดิศรดำรงตำแหน่งรักษาการกรรมการผู้จัดการใหญ่และประธานเจ้าหน้าที่บริหาร และก่อนหน้านั้นดำรงตำแหน่งรองกรรมการผู้จัดการใหญ่ ผู้บริหารสูงสุดธุรกิจรายย่อย โดยในขณะดำรงตำแหน่งผู้บริหารสูงสุดของธุรกิจรายย่อยนั้น นายอดิศรได้พลิกฟื้นธุรกิจรายย่อยจากผลประกอบการขาดทุนมาเป็นสายงานธุรกิจที่สามารถสร้างรายได้สูงสุดให้กับธนาคาร ตลอดจนบริหารธุรกิจรายย่อยให้สามารถสร้างกำไรก่อนหักภาษีภายใต้โครงการ Fast Forward คิดเป็นสัดส่วนกว่าสองในสามของกำไรสุทธิก่อนหักภาษีรวมที่ตั้งเป้าไว้
นอกจากนี้ ในระหว่างรักษาการกรรมการผู้จัดการใหญ่และประธานเจ้าหน้าที่บริหาร นายอดิศรได้เสริมสร้างการทำงานร่วมกันระหว่างหน่วยงานต่างๆ ภายในธนาคารจนเกิดการทำงานเป็นทีม รวมถึงผลักดันให้พนักงานมีสำนึกรับผิดชอบเพื่อส่งมอบผลิตภัณฑ์และบริการให้ดียิ่งขึ้น
เต็งกู ดาโต๊ะ ศรี ซาฟรูล์ อาซิส ประธานเจ้าหน้าที่บริหารกลุ่มซีไอเอ็มบี กล่าวว่า คณะกรรมการกลุ่มซีไอเอ็มบีมีความยินดีที่คุณอดิศรเข้ามารับบทบาทนี้ ประเทศไทยถือเป็นตลาดสำคัญเชิงกลยุทธ์ของกลุ่มฯ อีกเรื่องที่น่ายินดีคือการได้แต่งตั้งผู้บริหารที่มีความสามารถจากภายในองค์กรเองให้ทำหน้าที่นำพาองค์กรไปข้างหน้า ผ่านประสบการณ์อันคร่ำหวอดในอุตสาหกรรมการเงิน และประสบการณ์ด้านการบริหารจัดการมายาวนาน ตลอดจนความรู้ความเข้าใจตลาดในประเทศอย่างลึกซึ้งของคุณอดิศร จะเป็นส่วนสำคัญในการขับเคลื่อนแผนธุรกิจของกลุ่มฯสู่ความเป็นเครือข่ายของกลุ่มซีไอเอ็มบีที่แข็งแกร่งยิ่งขึ้นและยั่งยืน เพื่อยืนหยัดที่จะสร้างประโยชน์ให้แก่ลูกค้าของเราต่อไป
ทั้งนี้ นายอดิศรจะเริ่มปฏิบัติงานในตำแหน่งซีอีโออย่างเป็นทางการตั้งแต่วันที่ 19 ตุลาคม 2562 เป็นต้นไป โดยจะเป็นแรงสนับสนุนการขับเคลื่อนของกลุ่มฯตามแผนกลยุทธ์ต่างๆที่วางไว้ภายใต้แผนขยายธุรกิจ Forward23 สำหรับปี 2562 - 2566